Sauli Niinistö
Sauli Niinistö, f. 24.8.1948, finsk politiker, jurist og tidligere bankdirektør, præsident fra 2012. Sauli Niinistö arbejdede som jurist ved Åbo hovrätt, mens han drev egen advokatvirksomhed 1978-88 og samtidig var kommunalpolitiker i Salo 1976-1988 og 1989-92. Han var medlem af Rigsdagen for Samlingspartiet 1987-2003 og Rigsdagens formand 2007-2011. Niinistö var desuden medlem af Statsrådet som vicestatsminister 1995-2001, justitsminister 1995-96 og finansminister 1996-2003. Han var partiformand for Samlingspartiet 1994-2001 og vicepræsident for Den Europæiske Investeringsbank 2003-2007.

I 2006 opstillede Niinistö som kandidat ved præsidentvalget, men tabte i 2. valgrunde med 48,2 % af stemmerne til Tarja Halonen (Socialdemokratiet), som opnåede 51,8 %. Efter valgnederlaget genoptog Sauli Niinistö sin stilling ved Den Europæiske Investeringsbank i Luxembourg. Som en del af valgkampagnen i 2006 oprettede han 91 midlertidige kampagnecafeer, Café Niinistö, landet over, hvoraf den kendteste var centralt indrettet i Helsinkis gamle rutebilstations bygninger. Ved præsidentvalget i 2012 blev der tilsvarende åbnet over 100 Café Niinistö-cafeer, heraf tilmed 5-6 i Sverige, England, Florida og Spanien. 
I præsidentsvalgets anden runde vandt Sauli Niinistö (62,6 %) over modkandidaten, Pekka Haavisto (37,4 %), fra De Grønne, og med en indenlandsk valgdeltagelse på 68,9 %. Sauli Niinistö tiltrådte embedet som Republikkens præsident den 1. marts 2012, samtidig som Finlands nye grundlov trådte i kraft, og afløste dermed præsident Tarja Halonen. Niinistö er dermed landets 12. præsident; den første præsident opstillet af Samlingspartiet og den første borgerlige siden J.K. Paasikivi.